八陣磧
作者：蘇轍
朝代：宋

paragraphs: 漲江吹八陣，江落陣如故。
我來苦寒後，平沙如匹素。
乘高望遺迹，磊磊六十四。
遥指如布棋，就視不知處。
世稱諸葛公，用衆有法度。
區區落褒斜，軍旅無闊步。
中原竟不到，置陣狹無所。
茫茫平沙中，積石排隊伍。
獨使後世人，知我非莽鹵。
奈何長蛇形，千古竟不悟。
惟餘桓元子，久視不能去。